
Az alábbiakban néhány eszközt mutatunk be a szinódusi kérdésekről való gondolkodáshoz, azok megosztásához és megválaszolásához. Néhány eszköz különösen megfelelő gyermekek, fiatalok és olyan emberek megszólítására, akik az egyszerű és könnyen érthető megközelítéseket részesítik előnyben.
Narratív megközelítés: a saját hitünk történetének és az Egyházzal való együtt haladásunk elmesélése vagy megírása.
Saját élettörténet. Az embereket meg lehet kérni, hogy meséljék el történetüket, a hitről alkotott véleményüket, azt, ahogyan igyekeztek elfoglalni a helyüket az Egyházban. Az egyházmegyei vagy országos szintézis során ügyelni kell arra, hogy ezeket a történeteket ne egyszerű tanúságtételként olvassuk fel, hanem keressük meg, hogy milyen utakat nyitnak meg a helyi egyházak számára.
Tapasztalatcserét ösztönző szöveg. Megkérhetünk egy kis csoportot arra, hogy írjanak közös szöveget, majd más csoportok reagálnak erre a szövegre, és azt a saját mindennapi életük alapján kiegészítik. Ez a módszer alkalmazható egymás élettörténeteinek meghallgatására, amelyeket megoszthatunk más emberek csoportjaival. Mindezek a szavak más keresztények szemét is felnyithatják az egyház küldetésére és arra a képességére, hogy "mindenkit elér".
A megfelelő szavak megtalálása. A résztvevőket meg lehet kérni, hogy mondják el, mit jelent számukra az Egyház, vagy nevezzék meg azokat a szavakat, amelyek azt jelölik, hogy mi kell ahhoz, hogy „Jézussal együtt járjunk” (a szinodalitás egyik lehetséges fordítása), majd azt, hogy mely kifejezések állnak szemben az „együtt járással”; ezután pedig meg lehet kérni őket, hogy magyarázzák meg, miért idézték fel ezt vagy azt a szót. A résztvevők ezután kiválaszthatják, hogy mely kifejezések a legfontosabbak és a legalkalmasabbak a csoport üzenetének közvetítésére.
Képek használata és művészi alkotások
Kommunikáció képeken keresztül. A résztvevőknek különböző képeket mutatnak be, és arra kérik őket, hogy válasszák ki azokat, amelyek a legjobban érzékeltetik, hogy mit jelent számukra az Egyházban való együtt járás. A résztvevők ezután megoszthatják, hogy miért éppen azt a képet választották. E beszélgetések alapján lehet írni egy közös szöveget.
Egyéni vagy közös művészi alkotás. Az embereket megkérik, hogy rajzoljanak egy képet a templomról, amelybe járnak, és arra kérik őket, hogy kommentálják a rajzukat. Az emberek közösen is készíthetnek művészi alkotást, hogy vizuálisan ábrázolják az Egyházat vagy az Egyházban elfoglalt helyüket. Az alkotás elkészülte után a résztvevőket minden esetben megkérik, hogy osszák meg egymással, amit alkottak; az észrevételeiket és az alkotásaikat is elküldhetik.
Színészi játék. A résztvevők egy csoportja írhat egy rövid színdarabot, amely kifejezi, mit jelent „együtt járni” az egyházban, miért fontos ez, miért nehéz stb. Ezt a történetet azután eljátszhatják és előadhatják egy szinódusi összejövetelen.
Szentírási megközelítés
Az Evangélium megosztása. Isten Igéje inspirálja és megvilágosítja közös utunkat, és táplálékot ad, amit megoszthatunk egymással az úton. A résztvevőket megkérjük, hogy kommentálják a szereplők magatartását, és reagáljanak rájuk; megkérdezhetjük őket, hogy Jézus egy bizonyos gesztusa vagy szava emlékezteti-e őket valamire a mindennapi életükben, vagy rávilágít-e valamire. Ezután megvizsgálhatjuk, hogyan újítja meg egy adott evangéliumi szakasz az egyházi életmódunkat. Például elolvashatjuk a Mk 10,46-52-t, megfigyelve a különböző szereplők hozzáállását, azt, hogy mit idéz fel az általunk ismert Egyházról, majd azt, hogy Jézus hogyan teszi lehetővé a kirekesztett Bartimeusnak, hogy vele járjon. Ugyanígy végigelmélkedhetjük a Lk 24,13-35-öt, látva, ahogy Jézus a tanítványok csalódottságát missziós örömmé és küldetéssé változtatja az Emmauszba vezető úton, ahogy a szívüket lángra lobbantja és velük együtt járja az utat.

